Springstof, reusebedrag vervalste geld gevindDie nagemaakte note waarop beslag gelê is. Foto: Verskaf Drie mans is Donderdag in Pretoria in hegtenis geneem nadat springstof en meer as ŉ miljoen rand se vervalste banknote in hul besit gevind is. Konst. Zanele Mtsweni, woordvoerder van die Soshanguve-polisie, het Vrydag aan Maroela Media gesê dié sukses volg op ŉ anonieme wenk wat die polisie ontvang het. “Die polisie het inligting ontvang dat drie verdagtes in ŉ blou Toyota Tazz op pad is en springstoftoestelle en vervalste R100- en R200-note in hul besit het,” het sy gesê. Beamptes van die Soshanguve-polisie het omstreeks 14:00 die verdagtes se voertuig by die Soshanguve Crossing-winkelsentrum opgemerk en die voertuig en insittendes deursoek, waarna die polisie op die springstof en vervalste banknote afgekom het. Die mans is op die toneel in hegtenis geneem. Die polisie se bomeenheid is ontbied om die springstof te verwyder. Verdere ondersoek het die polisie na twee huise in Soshanguve gelei waar nagenoeg R1,4 miljoen se vervalste banknote gevind en waarop beslag gelê is. Volgens ŉ bron na aan die ondersoek word die springstoftoestelle by myne gebruik, maar kriminele gebruik dit om kitsbanke en geldwaens tydens rooftogte mee op te blaas. Die verdagtes, onderskeidelik 32, 34 en 44 jaar oud, moet binnekort in die Soshanguve-landdroshof verskyn op aanklagte van die besit van springstof en die besit van vervalste geld. Die mans se inhegtenisneming het ook gelei tot die inhegtenisneming van ŉ 33-jarige man in Marikana naby Rustenburg, Noordwes, wat glo die toestelle verskaf het. Van die springstof waarop beslag gelê is. Foto: Verskaf